กระทรวงการคลัง ยืนยัน ไม่มีนโยบายให้เจ้าหน้าที่โทรไปพูดคุยกับประชาชน เตือนอย่าหลงเชื่อล็อกอินเข้าเพจกระทรวงการคลังปลอม
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า ขณะนี้มีมิจฉาชีพใช้หมายเลขโทรศัพท์ 0828103575 แอบอ้างเป็นเจ้าหน้าที่กระทรวงการคลัง โทรหลอกลวงประชาชนให้กดยกเลิกสิทธิ์โครงการของรัฐที่หมดเขตไปแล้ว เช่น โครงการคนละครึ่ง โดยสร้างเพจกระทรวงการคลังปลอมขึ้น เพื่อให้ประชาชนล็อกอินใส่ user name และรหัสของแอป “เป๋าเงิน” ในหน้าเพจปลอม เพื่อหลอกดูดเงินจากบัญชี และลวงเอาข้อมูลส่วนตัวที่สำคัญ ซึ่งสามารถนำไปสวยรอยทำธุรกรรมอื่นๆ แทนเจ้าตัวได้ กระทรวงการคลังอยู่ระหว่างการรวบรวมหลักฐานและความเสียหายที่เกิดขึ้น โดยจะเร่งดำเนินการตามกฎหมายให้ถึงที่สุด ทั้งนี้ กระทรวงการคลัง  ยืนยันว่า ไม่มีนโยบายให้เจ้าหน้าที่โทรไปพูดคุยกับประชาชน จึงขอให้อย่าหลงเชื่อเด็ดขาด  ส่วนเพจ Facebook ของกระทรวงการคลังมีเพียงเพจเดียว ชื่อ “กระทรวงการคลัง” เท่านั้น